钦定古今图书集成/历象汇编/乾象典/第075卷 > 《观象玩占》 > 雾部选句
## 钦定古今图书集成/历象汇编/乾象典/第075卷 > 《观象玩占》 > 雾部选句

楚屈原《远游》：“叛陆离其上下兮，游惊雾之流波。”
庄忌《哀时命》：“雾露濛濛其晨降兮，云依依而承宇。”〈又〉
浮云雾而入冥兮，骑白鹿而容与。

汉扬雄《甘泉赋》，“翕赫曶霍雾，集蒙合兮半散，照烂粲
以成章。”〈注〉师古曰：“翕赫曶霍，开合之貌也。雾，地气发
也。蒙，天气下也。”

晋潘岳《登山赋》：“天霏霏以垂雾，水濛濛而兴气。”
阮籍《大人先生传》：“含奇芝，嚼甘华，噏浮雾，食霄霞梁萧统《十二月启》：“严风极冷，苦雾添寒。”〈又〉《七契》：“鸣禽
聒耳，零雾蔽眸。”

简文帝《答张缵书》，“湖雾连天，征旗拂日。”

《梁简文帝七励》：“斜光西委，薄雾舒红。”〈又〉惊沙绝岸，苦
雾绵长。

沈约《郊居赋》：“素烟晚带，白雾晨萦。”

陶弘景《答谢中书书》：“晓雾将歇，猿鸟乱啼。”

唐王勃《兜率寺浮图碑》：“风恬雨霁，烟雾藻天地之容；
野旷川明，风景挟江山之助。”

无名氏《对蜀父老问》：“门有张公之雾，突无墨子之烟。”
晋陶潜诗：“朝霞开宿雾。”

宋谢庄诗：“雾罢江天分。”

鲍照诗：“宵月向掩扉，夜雾方当白。”〈又〉长雾匝高林。〈又〉
丰雾粲草华。〈又〉春雾朝晻霭，〈又〉《曀曀》寒野雾。〈又〉“濛昧”
“江上雾。”〈又〉曛雾蔽穷天。

梁萧统诗：“新雾起朝阳。”

梁简文帝诗：“远雾旦氛氲。”

梁《范云诗》，“终朝吐祥雾。”

《沈约诗》：“噭噭夜猿鸣，溶溶晨雾合。”

庾肩吾诗。“山沉黄雾里。”

《吴均诗》：“云山轻晻暧，花雾共依霏。”

《何逊诗》：“卧思清雾浥。”

虞羲诗。“香雾郁兰津。”

《梁王筠诗》，“罘罳分晓色，睥睨生秋雾。”

《陈后主》诗。“山雾日偏沉。”〈又〉苦雾杂飞尘。

《江总诗》：“断山时结雾。”

北周王褒诗：“夕雾拥山根。”

《隋炀帝诗》：“断雾时通日。”

薛道衡《老氏碑》：“烟霞舒卷，风雾凄清。”

王勃诗：“野色笼寒雾。”

《李峤诗》：“别有丹山雾，朦胧映水明。”

《杜审言》诗：“积雨生昏雾。”

骆宾王诗：《海雾笼边檄》。〈又〉潭深夕雾繁。〈又〉野雾连天
暗。

储光羲诗。“花林开宿雾。”

王昌龄诗。“海气生黄雾。”

李白诗：“川长信风来，日出宿雾歇。”

杜甫诗：“日出寒山外，江流宿雾中。”〈又〉南国昼多雾。〈又〉
日满楼前江雾黄。〈又〉绡绮轻雾霏。〈又〉“孤城隐雾深。”
《元结诗》。“晨光静水雾。”

《卢纶诗》：“苦雾沉山影。”〈又〉黑雾连山虎豹尊，

柳宗元诗：“海雾多蓊郁。”

《李贺诗》：“江中绿雾起凉波。”

白居易诗：“水雾重如雨。”

《项斯》诗。“天晴槐叶雾。”

《李群玉诗》：“岭日开寒雾。”

李昌符诗：“宿雾蒙青嶂。”

李咸用诗：“蔽日群山雾。”

《方干诗》：“花朝连郭雾。”

《曹松诗》：“半川阴雾藏高木。”

宋梅尧臣诗：“危帆将进浦，寒雾不分城。”

苏轼诗：“山阳薄雾如细雨。”

文同诗：“漠漠岭头云，霏霏岩底雾。”

《陆游诗》。“重雾午初开。”〈又〉红日将昇碧雾浮。

范成大诗。“行冲薄薄轻轻雾，看尽重重叠叠山。”
杨万里诗。“重雾凝朝雨。”

元袁桷诗。“土雾散游丝。”

马祖常诗：“婉娈连浮阳，空明映凄雾。”

明高启诗：“日出谿雾黄。”〈又〉日落。雾起。〈又〉江黄连渚
雾。

《郭钰诗》：“暖雾扑帘成细雨。”

《竹书纪年》：“黄帝五十年秋七月庚申，凤鸟至，帝祭于
洛水。庚申，天雾三日三夜，昼昏。帝问天老、力牧、容成
曰：‘于公何如’？”天老曰：“臣闻之，国安，其主好文则凤凰
居之；国乱，其主好武则凤凰去之。今凤凰翔于东郊
而乐之，其鸣音中夷则，与天相副。以是观之，天有严
教以赐帝，帝勿犯也。”召史卜之，龟焦。史曰：“臣不能占
也，其问之圣人。”帝曰：“已问天老、力牧、容成矣。”史北面
再拜曰：“龟不违圣智，故焦雾既降，游于洛水之上，见
大鱼，杀五牲以醮之，天乃甚雨，七日七夜，鱼流于海，
得图书焉。龙图出河，龟书出洛，赤文篆字，以授轩辕，
接万神于明庭。今塞门谷口是也。”

《列子黄帝篇》：“黄帝梦游华胥氏之国，国在弇州之西，
台州之北，云雾不碍其视。”

《通鉴前编》：“黄帝与蚩尤战于涿鹿之野，蚩尤能作大
雾，军士昏迷，轩辕为指南车以示四方，遂擒蚩尤。”
《帝王世纪》：“帝沃丁八年，伊尹卒，年百有馀岁，大雾三

《拾遗记》：“燕昭王七年，沐胥国来朝。有道术人名尸罗，
喷水为雰雾，暗数里间。俄复吹为疾风，雰雾皆止。”
《汉书·匈奴传》：“汉高祖至平城，匈奴围上七日，天大雾，
汉使人还往，匈奴不觉，后得免平城之难。”

《史记袁盎传》：文帝时，淮南王长以罪迁蜀，盎谏曰：“王
为人刚，如有遇雾露行道死，陛下有杀弟之名。”上弗
听，长至雝，病死。

《神仙传》：“淮南王闻有道术之士，必卑辞厚币以致之，
于是八公乃往。一人能坐致风雨，立起云雾，王试之，
无不效。”

《香案牍》。威伯善啸。须臾冥雾四合，

《汉武内传》：“东方朔一旦乘龙飞去，同时众人见从西
北上，冉冉仰望，良久，大雾覆之，不知所适。”

《汉武帝故事》：“武帝葬茂陵，芳香之气异常，积于坟埏
之间如大雾。”

《后汉书齐武王传》：“伯升自发舂陵子弟，合七八千人，
部署宾客，自称柱天都部，使宗室刘嘉往诱新市、平
林兵王匡、陈牧等合军而进，屠长聚及唐子乡，杀湖
阳尉，进拔棘阳，因欲攻宛。至小长安，与王莽前队大
夫甄阜、属正梁丘赐战，时天密雾，汉军大败。”

《马援传》：援南征交趾，斩征侧，乃酾酒劳军，从容谓官
属曰：“吾从弟少游，常哀吾慷慨多大志，曰：‘士生一世，
但取衣食才足。乘下泽车，御款段马，为郡掾吏，守坟
墓，乡里称善人，斯可矣。当吾在浪泊、西里间虏未灭
时，下潦上雾，毒气薰蒸，仰视飞鸢跕跕堕水中卧。念
少游平生时语，何可得也’！”

《张楷传》：“楷举贤良方正不就，性好道术，能作五里雾。
时关西人裴优亦能为三里雾，自以不如楷，从学之，
楷避不肯见。桓帝即位，优遂行雾作贼。事觉被考，引
楷言从学术，楷坐系廷尉诏狱。积二年，恒讽诵经籍，
作《尚书注》。后以事无验，见原还家。”

《博物志》：王尔、张衡、马均，昔冒重雾行，一人无恙，一人
病，一人死，问其故，无恙人曰：“我饮酒，病者食，死者空
腹。”

《宋书礼志》：“后汉正月朝天子，临德阳殿受朝贺。舍利
从南方来，戏于殿前，激水化成比目鱼，跳跃漱水，作
雾翳日。”

《李先生传》：“先生名广，字祖和，本南阳人。刘备遣军欲
取先生，先生起雾半天，备骑自相杀，先生因此乃入
吴。”

《魏略》：“刘雄鸣每出云雾中，识道不迷惑，时人因谓能
为云雾。”

王粲《英雄记》：“曹公赤壁败行，至云梦大泽中，遇大雾，
迷失道路。”

《嵩高山记》：“有猎师在山见浮图，奇妙异常，有金像比
来寻求，白雾忽起，不知寺处。”

《物类相感志》：张鲁有女，曾浣衣于山下，白雾蒙其身，
遂妊，耻之自裁。临死谓婢曰：“死后破吾腹。”依言破，得
龙子一双，遂入汉水。女殡于山，其龙子后游，墓前有
溪迹之感应。

《搜神后记》：“承俭者，东莞人，病亡，葬本县界。后十年，忽
夜与其县令梦云：‘没故民承俭，人今见劫，明府急见
救’。”令便敕内外装束作百人仗，便令驰马往冢上。日
已向出，天忽大雾，对面不相见，但闻冢中哅哅破棺
声，有二人坟上望雾暝不见人往。令既至，百人同声
大叫，收得冢中三人，坟上二人遂得逃走。棺未坏，令
即使人修复之。其夜令又梦俭云：“二人虽得走，民悉
志之。一人面上有青痣如藿叶，一人其前两齿折。明
府但案此，寻觅自得也。”令从其言，追捕并擒获。
《安城记》：新山周围十里，樵人常闻雷声，在山下俯看，
初雾大如扇，须臾震霆弥漫敷数百里。

《志怪录》：“晋怀帝永嘉中，谯国丁杜渡江至阴陵界，时
天昏雾，在道北见一物如人倒立，两眼垂血从头下，
聚地两处，各有升馀。杜与从弟齐声喝之，灭而不见，
立处聚血皆化为萤火数千枚，纵横飞去。”

《晋书元帝本纪》：“荡阴之败也，帝愳祸及，将出奔。其夜
月正明而禁卫严警。帝无由得去，甚窘迫。有顷，云雾
晦冥，雷雨暴至，徼者皆弛，因得潜出。”

《戴洋传》：庾亮令毛宝屯邾城。九月，洋言于亮曰：毛豫
州今年受死问：昨朝大雾晏风，当有怨贼报仇，攻围
诸侯，诚宜远侦逻。宝问当在何时，答曰：“五十日内。”
《燕书烈祖后纪》：遣侍中缪高，太子詹事刘猗赍传国
玺，诣晋求救。猗负之行数里，黄雾四塞，迷荒不得进，
乃还。易取行玺，始得去。

段龟龙《凉州记》：“吕光幸天渊池，时天清朗，忽然起雾，
有五色云在光上。”

《宋书刘敬宣传》：“桓元既得志，害元显，废道子，以牢之
为征东将军会稽太守。牢之与敬宣谋共袭元，期以
明旦。值参日大雾，府门晚开。日旰，敬宣不至，牢之谓
所谋已泄，率部曲向白洲，欲奔广陵。而敬宣还京口迎家。牢之寻求不得，谓已为元所擒，乃自缢死。”
《刘锺传》：“锺领广州太守，卢循逼京邑，徐赤军违处分，
败于”南岸。锺率麾下距栅，身被重创，贼不得入。循南
走，锺与辅国将军王仲德追之。循先留别帅范崇民
以精兵高舰据南陵，夹屯两岸。锺自行觇贼。天雾，贼
钩得其船，锺因率左右舰攻户，贼据闭户距之，锺乃
徐还。与仲德攻崇民，崇民败走。锺追讨百里，烧其船
乘。

《元嘉起居注》：“盱眙民王彭，先丁母艰，居丧至孝。元嘉
之始，父又丧亡。彭兄弟二人土工未就，乡人助彭作
砖，砖事须水济。值天旱，穿井尽，力不得水，彭号穷无
计，一旦天雾，雾消之后，于砖灶前自然水生。”
《南史。虞愿传》：“愿为晋安太守，海边有越王石，常隐云
雾，相传云，清廉太守乃得见。愿往就观视，清彻，无所
隐蔽。”

《南齐书周盘龙传》，“盘龙为平北将军、兖州刺史。甬城
戍将张蒲与敌潜相构结，因大雾乘船入清中采樵，
载敌二十馀人藏仗。”下，直向城东门，防门不禁，仍
登岸拔《白争》门。戍主皇甫仲贤率军主孟灵宝等三
十馀人于门拒战，斩三人，贼众被创赴水，而敌军马
步至城外，已三千馀人，阻堑不得进。淮阴军主王僧
虔等领五百人赴救，敌众乃退。

《陈书高祖本纪》：永定元年“冬十月乙亥，高祖即皇帝
位于南郊，柴燎告天。先是雰雾昼晦冥，至于是日，景
气清晏，识者知有天道焉。”

《魏书冯亮传》：“亮延昌二年卒。焚燎之日，有素雾蓊蔚，
回绕其傍，自地属天，弥朝不绝，山中道俗营助者百
馀人，莫不异焉。”

《北周书文帝本纪》：“魏大统四年七月，东魏遣将围独
孤信于洛阳，魏帝诏太祖率军救信。是日置阵既大，
首尾悬远，从旦至未，战数十合，氛雾四塞，莫能相知，
战并不利。”

《杜阳杂编》：“处士元藏几自言是后魏清河孝王之孙
也，隋炀帝时官奉信郎，大业元年为过海使判官，遇
风浪坏船，黑雾四合，同济者皆不救，而藏几独为破
木所载，殆经半月，忽达于洲岛间。洲人问其从来，藏
几具以告。洲人曰：‘此方沧浪洲中，去中国已数万里’。”
《唐书·窦建德传》：“建德更号夏王，建元丁丑，署官属，分”
治郡县。七月，隋右翊卫将军薛世雄督兵三万讨之，
屯河间七里井。建德以劲兵伏傍泽中，悉拔诸城，伪
遁。世雄以为畏，稍弛备。建德率敢死士千人袭之，会
大雾昼冥，跬不可视，隋军惊，遂溃，相腾藉死者如丘。
世雄引数百骑亡去，尽得其众。

《苏烈传》：“烈字定方，以字行，冀州武邑人，后徙始平。贞
观初，为匡道府折冲，从李靖袭突厥颉利于碛口，率
彀马二百为前锋，乘雾行，去贼一里许。雾霁，见牙帐，
驰杀数十百人，颉利及隋公主惶窘，各遁去。”

《龙城录》：上皇初登极，梦二龙衔符，自红雾中来，上大
隶“姚崇宋璟”四字，挂之两大树上，宛延而去。

《柳氏旧闻》：上始入斜谷，天尚早，烟雾甚晦，知顿使给
事中韦倜于市中得热酒一壶，跪献马前。

《世说补》：“吴道元尝画殿内五龙，鳞甲飞动，每欲大雨，
即生烟雾。”

《唐书王义方传》：“贬吉安丞，道南海，舟师持酒酺请福，
义方酌水誓曰：‘有如忠获戾，孝见尤，四维廓氛，千里
安流。神之听之，无作神羞’。是时盛夏，涛雾蒸涌，既祭，
天云开露，人壮其诚。”

《酉阳杂俎》：韩佽在桂州，有妖贼封盈能为数里雾，声
言“某日将攻桂州，有紫气者我必胜。”至日，果紫气如
匹帛，自山亘于州城，白气直冲之，紫气遂散。天忽大
雾，至午始开散。

《五代史梁臣康怀英传》：“丁会以潞州叛梁降晋，太祖
命怀英为招讨使，怀英不敢出战，太祖自至泽州，为
怀英等军援。已而晋王李克用卒，太祖诸将少弛。庄
宗乃与德威等疾驰至北黄碾。会天大昏雾，伏兵三
垂冈，直趋夹城，攻破之，怀英大败。”

《唐本纪》：“庄宗存勖，天祐五年正月即王位于太原。叔
父克宁杀都虞候李存质，幸臣使敬镕告克宁谋叛，
二月执而戕之。且以先王之丧、叔父之难告周德威。
德威自乱柳还军太原。梁夹城兵闻晋有大丧，德威
军且去，因颇懈。王谓诸将曰：‘梁人幸我大丧，谓我少
而新立，无能为也。宜乘其怠击之’。”乃出兵趋上党，行
至三垂冈，叹曰：“此先王置酒处也。”会天大雾，昼暝，兵
行雾中，攻其夹城，破之，梁军大败。

陆游《南唐书元宗纪》：“交泰元年五月，下令去帝号称
国主，去交泰年号，称显德五年。置进奏邸于汴都，凡
帝者仪制，皆从贬损，改名景，以避周信祖讳，告于太
庙。告庙之日，金陵大雾，通夕不解。”

《南墅闲居录》：丁谓有小山，高才数寸，苍翠嵌空，盛夏
当设盆水，置小山其中。一日张宴，有客掬水洒之，须

大蜂触网相螫，久之俱堕地，起视之，已化为小石矣。
书生异而收之，因置衣带中。一日过市，遇蛮贾数辈，
视书生愕眙揖曰：‘愿见神珠’。笑而辞之。”书生戏以《带
中石》示之，群贾相顾喜曰：“此破雾珠。蛮人至海上采
珠宝，常以雾暗为苦，有此珠即雾自开。因以宝货易
之，值数千缗耳。”

《宋史狄青传》：“皇祐中，广源州蛮侬智高反，陷邕州。青
上表请行，大败之。初，青之至邕也，会瘴雾昏塞，或谓
贼毒水上流，士饮者多死，青殊忧之。一夕，有泉涌砦
下，汲之甘，众遂以济。”

《闻见前录》：“伊川丈人与李夫人因山行，于云雾间，见
大黑猿有感，夫人遂孕。临蓐时，慈乌满庭，人以为瑞，
生康节公。”

《宋史种谊传》：“谊，元祐初知岷州。鬼章诱杀景思立，后
益自矜大，有窥故土之心，使其子诣宗哥请益兵入
寇，且结属羌为内应。谊刺得其情，上疏请除之。诏遣
游师雄就商利害，遂与姚兕合兵出讨。羌迎战击走
之，追奔至洮州。谊亟进攻，晨雾蔽野，跬步不可辨。谊
曰：‘吾军远来，彼固不知厚薄，乘此可一鼓而下也’。遂”
亲鼓之。有顷雾霁，先登者已得《城鬼》。章就执，

《东轩笔录》：熙宁十年夏，京辅大旱，主上以祈祷未应，
圣虑焦劳。一夕，梦异僧吐云雾致雨。王丞相珪有《贺
雨诗》，略曰：“良弼为霖孤宿望，神僧作雾应精求。”
《金史世纪》：世祖以偏师涉舍很水经贴割水覆桓𧹞
散达之家，明日大雾晦冥失道，至婆多吐水，乃觉，即
还。

《仆散忠义传》：忠义与窝斡战，追及于袅岭西陷泉。与
贼遇，时昏雾四塞，跬步莫睹物色，忠义祷曰：“狂寇肆
暴，杀戮无辜，天不助恶，当为开霁”奠已，昏雾廓然。及
战，忠义左据南冈为偃月阵，右迤而北，大败之。
《移刺窝斡传》：窝斡自花道西走，仆散忠义纥石烈志
宁以大军追及于枭岭西陷泉。明日，贼军三万骑涉
水而东，大军先据南冈。左翼军自冈为阵，迤逦而北，
步军继之；右翼军继步军北引而东，作“偃月阵。步军
居中，骑兵据其两端，使贼不见首尾。”是日大雾晦冥，
既阵，雾开，少顷晴霁，贼见左翼据南冈，不敢击击右
翼军乌延查刺力战，贼稍却。

《完颜合达传》：“禹山之战，两军相拒，北军散漫而北，金
军惧其乘虚袭京城，乃谋入援。时北兵遣三千骑趋
河上，已二十馀日，泌阳、南阳、方城、襄、陕至京诸县皆
破，所有积聚焚毁无馀。金军由邓而东，无所仰给，乃
并山入阳翟。既行，北兵即袭之，且行且战，北兵伤折
亦多。恒山一军为突骑三千所冲，军殊死𩰚，北骑退
走。追奔之际，忽大雾四塞，两省命收军，少之，雾散乃
前。前一大涧，长阔数里，非此雾则北兵人马满中矣。”
《元史董抟霄传》：“徽州贼中有道士，能作十二里雾，抟
霄以兵击之。已而妖雾开豁，诸伏兵皆起，袭贼兵后，
贼大溃乱，斩首数万级，擒千馀人，获道士，焚其妖书
而斩之，遂平徽州。”

《明通纪》：“洪武元年，师至通州，距城三十里为营，众欲
速攻之，指挥郭英曰：‘吾师远来，敌以逸待劳，攻城非
我利也。宜出其不意破之’。翼日大雾，英以千人伏道
傍，率精骑三千，直抵城下。元将五十八国公率敢死
士万馀，张两翼而出，与战良久，英佯败，敌乘势来追，
伏兵中起，截其军为两道，斩首数千级，擒元宗室粱”
王孛罗，遂克通州。

《明外史沐英传》：“英拜征南右副将军，同永昌侯蓝玉
从将军傅友德取云南。梁王遣平章达里麻以兵十
万距于曲靖。英乘雾趋白石江，雾霁，两军相望，达里
麻大惊。”

《李文忠传》：吴军犯东阳，文忠与胡深迎击于义乌。会
有白气自东北来覆我军，占之曰：“必胜。”诘朝会战，天
大雾晦冥，文忠集诸将，仰天誓曰：“国家之事，在此一
举。”文忠不敢爱死，以后三军，使元帅徐大兴、汤克明
等将左军，严德、王德等将右军，而自以中军当敌冲。
会处州援兵亦至，奋前搏击。雾稍开，文忠横槊引铁
骑数十，乘高驰下，冲其中坚。敌以精骑围文忠数重，
矛屡及膝，文忠手所格杀甚众，纵横驰突，所向皆靡。
大军乘之，城中守兵亦鼓噪出，敌遂大溃，逐北数十
里，斩首数万级，溪水尽赤。获将校六百，甲士三千，铠
仗刍粟收数日不尽，伯昇、再兴仅以身免。

《驹阴冗记》：都宪韩公雍巡江西日，方鞫死狱，忽诵句
云：“水上冻冰冰积雪，雪上加霜。”久不能对。一囚曰：“囚
冒死敢对。”公曰：“汝能对，贷汝死。”囚曰：“空中腾雾雾成
云，云开见日。”公抚掌称善，果为减死。或谓不若曰：“空
中拥雾雾成云，云腾致雨更为顺，但见日意于囚为
当耳。”

徐渭《游五泄记》：“万历二年十一月至五泄寺，是为至
日，遂豋。已而大雾穷宇内，不见寸形，浑若未辟，忽复
霁，遂穷五泄杨嗣昌《峨眉山记》：“雷洞道侧坎而下，中虚如阙，苦雾
填之，濛濛万古。”世言窿冢焉。
李流芳题《西湖卧游册》《云栖晓雾图》。壬子正月晦日，
与仲钖、子与出云栖慧法师，季龢居士送予辈至三
聚亭下。是日大雾，山林模糊，已而霁，至西溪，还小筑。
明日，孟阳持册子索画，遂追图此意，今又二年矣。乌
镇舟中，子将子与孟阳夜话偶题。

癸丑十月，孟阳及子将兄弟与余同舟至吴门，夜泊
乌镇，酒后题字，距壬子一年耳，兹称二年，此真大醉
耶？犹记出云栖时，雾初合，四望皆空，时见天末一痕，
两痕皆山顶也。日出氤氲，竹树和影在水，中有寒柯
离蓰，挺出空濛间犹带红叶，分明可爱。余画中最得
此意，题诗草草，故所未及。当游时、画时、题字时，子与
皆在，今已作“故人”永隔言矣，真可痛也。《己未六月重
题》

《管子轻重己》篇：“宜藏而不藏，雾气阳阳。”

《列子天瑞篇》：“虹霓也，云雾也，风雨也，四时也，此积气
之成乎天者也。”

《庄子·大宗师篇》：子桑户，孟子反，子琴张，三人相与友，
曰：“孰能相与于无，相与相为？于无相为，孰能登天游
雾，挠挑无极，相忘以生，无所终穷？三人相视而笑，莫
逆于心，遂相与友。”

《秋水篇》：“不见夫唾者乎？喷则大者如珠，小者如雾，杂
然而下者，不可胜数也。”

《淮南子说林训》：“螣蛇游雾，而殆于蝍蛆。”〈又〉《甚雾之朝》，
可以细书，而不可以望远寻常之外。

董仲舒《雨雹对气》：“上薄为雨，下薄为雾。”〈又〉太平之世，
雾不塞望，浸淫被泊而已。

刘向《列女传》：“陶荅子妻者，陶荅子大夫之妻也。荅子
化陶三年，名誉不兴，家富三倍。其妻数谏曰：‘夫子能
薄而官大，是谓婴害；无功而家昌，是谓积殃。昔楚令
尹子文之化，家贫而国富，福结于子孙，名垂于后代。
今夫子贪冨务大，不顾后害。妾闻南山有元豹，雾雨
七日不下食者，何也？欲以泽其衣毛而成其文章，故’”
藏以远害。今君与此。皆不免后患乎。

徐干《中论审大臣》篇：“文王畋于渭水边，道遇姜太公，
秉竿而钓，文王召而与之言。文王之识也，灼然若披
云而见日，霍然若开雾而观天。”

《晋书乐广传》：“广为尚书令，卫瓘见而奇之，令诸子造
焉。曰：‘此人之水镜也，每见莹然若披云雾而睹青天’。”
《帝王世纪》：“凡重雾三日必大雨，雨未降，其雾不可冒
行也。雾有赤雾青雾白雾、黄雾之异。”

《抱朴子》：“与善人游，如行雾中，虽不濡湿，潜自有润。”
通天犀角，有白理如线，自本彻末者，以此角，大雾重
云之夜，置庭中，终不沾濡。

《拾遗记》：“宛渠国在咸池日没之所，俗多阴雾，遇其晴
日，则天豁然云裂。”

《岱舆山》南有平沙千里，色如金，若粉屑，靡靡常流，鸟
兽行则没足，风吹砂起若雾，亦名“金雾。”

《南中志》：“郡特多阻险，有延江雾赤，煎水为池。”

《安成记》：县人有谢廪者，行田归，路中忽遇云雾，雾中
有人乘龟而行，廪知神人也，拜请求随去，父曰：“汝无
仙骨，不得去也。”

《湘州记》：“曲江县有银山，山多素雾。”

《陈留风俗记》：“雍丘县有祠，名夏后公祠，有神井，能致
雾。”

《宜都山川记》：“郡西北有丹山，天晴，山岭忽有雾起，回
转如烟，不过再朝雨必降。”

《银山县》有温泉，注大溪，夏才煖，冬则大热，上常有雾
气。百病久疾，入此多愈。

《世说》：王仲祖、刘真长造殷中军谈，谈竟，俱载去。刘谓
王曰：“渊源真可。”王曰：“卿故堕其云雾中。”

卫伯玉为尚书令，见乐广与中朝名士谈论，奇之。命
子弟造之，曰：“此人人之水镜也。”见之若披云雾，睹青
天。

《金楼子》：“雾生犹縠，河垂似带。”

《真诰》“服雾法常于平旦寝静之中，坐卧任己，先闭目
内视，仿佛如见五脏。毕，因口呼出气，使目见五色之
气相绕缠在面上郁然，因口纳此气五十过。毕，咽唾
五十过。久之当乘云雾而游。”

《水经注》：“燕王仙台，台有三峰，甚为崇峻，岫壑冲深，含
烟罩雾。耆旧言燕昭王求仙处。”

《投荒杂录》：雷人阴冥云雾之夕，呼为雷耕。晓视田中，
必有开垦之迹。
《酉阳杂俎》。紫树出真腊国。三月开花，白色，不结子。
天大雾露及雨沾濡其树，枝条即出。

蝶翔凑楼殿花木，数息中势映漫，不复见矣。”

《书断》“浅如流雾。”

《北梦锁言》有包贺者多为麤鄙之句，有云：“雾是山巾
子，船为水靸鞋。”

《清异录》：“世宗时，水部郎韩彦卿使高丽。卿有一书曰
《博学记》，偷抄之，得三百馀事，抄天部七事，一迷空步
障雾也。”

《云笈七》：凡吐气，令人多出少入，恒以鼻入口吐。若
天大雾，恶风猛寒，勿行气，但闭之为要妙也。

《物类相感志》：“落蟹怕雾。”

《缃素杂记》：李济翁《资暇集》云：“‘新官并宿本署，曰爆直’。
佥作‘爆迸之字，余尝膺闷，莫究其端。近见惠郎中实
云：舍作武豹字，言豹性洁，善服气，虽雪雨霜雾，伏而
不出，虑汗其身。按《列女传》云：‘南山有文豹，雾雨七日
不下食者，欲以泽其毛衣而成其文章’。《南华》亦云：‘豹
栖于山林，伏于岩穴，静也’’。”则并宿公署，雅是豹伏之
义，宜作“豹直”，固不疑也。

《毛诗名物解》《尔雅》曰：“天气下，地不应曰雺，地气发，天
不应曰雾。”《庄子》以为腾水上溢为雾。盖火气之在地
成烟，水气之在天成雾。雾，云之类也。云，事也；雾，务也。
盖天不应矣，而地出以有所务，故雾谓之晦。此圣人
所以不从事于务也。今雾四起，善。是故月可以远望，
而不可以细书，雾可以细书，而不可以远望。日中而
云雾四塞，则时多隐士，其以此欤？《志林》曰：“黄帝与蚩
尤作大雾，一军昏惑。黄帝乃法斗机，作指南车，以别
四方。”盖云雾有可以术致者。古之方士，或作五里雾，
或作三里雾，而《列子》以为冬起雷，夏造冰，殆谓是也。
《扬子》曰：“雾縠之组丽，女工之蠹矣。”言縠纤丽如雾而
为女工之蠹也。《释名》：“縠，粟也。其形足”，足而踧踧，视之
如粟也。又谓之纱縠，亦取踧踧如纱也。然则取其如
粟，故谓之縠縠，从“縠”省，以此故也。《传》曰：“善人游如行
雾中，虽不濡湿，潜自有润。”又曰：“飞尘增山，雾露增海。”
是故君子贵迁善也。

《云麓漫抄》：“南海之滨，下潦上雾，毒气薰蒸。执事者亲
所经历，于今回想，必当可畏。”

《挥麈前录》：“北山中出冈砂，山中常有烟气涌起，而无
云雾。”

《野客丛谈》今用“披雾睹青天”事，多指乐广，如梁孝元
诗：“还思逢乐广，能令云雾褰”，骆宾王诗“情披乐广天”
是也。往往谓此语刱见于晋，不知此语已先见于徐
干《中论》曰：文王畋于渭水，遇太公钓，召而与之言，载
之而归。文王之识也。灼然若驱云而见白日，霍然如
开雾而睹青天。晋人盖引此语以美乐广耳。

《鸡林类事方言》：“雾曰蒙。”

《画鉴》关仝，“雾锁山关”，图差嫩，是早年真迹。

长松茹退《憨憨子》曰：“风雨雾，一耶三耶谓之一，则风
本非雨，雨本非雾，雾非雨者谓之三，非雾则风雨无
本。故曰：雾醒成风，不醒成雨。三即一兮，一即三兮。三
即一，三何所有？一即三，一亦本无。知此者，可与言一
心三观之理也。”

《戒庵漫笔》：北地冰冻虽极，连底者遇大雾顷刻可解。
《御龙子集》：霜露水气之所为耶？有云则否，气收于云
也；无则气著于草木。

《天工开物》雾，天湿叶甚坏蚕。其晨有雾，切勿摘叶，待
雾收时，或晴或雨，方剪伐也。

《严州府志》：“桐卢县白雾岩，在县西北十五里，欲雨则
白雾罩之。”

《字汇》：又作。雾也。皆雾也。

《云笈七签元女传》：黄帝战蚩尤于涿鹿，帝师不胜蚩
尤作大雾三日，内外皆迷。风后法斗机作大车，以杓
指南，以正四方。帝用忧愤，斋于太山之下，王母遣使
披元狐之裘，以符授帝曰：“精思告天，必有太上之应。”
居数日，大雾冥冥，昼晦，元女降焉。

《黄帝元女战法》：黄帝与蚩尤九战九不胜。黄帝归于
太山，三日三夜，雾冥，有一妇人，人首鸟形，黄帝稽首
再拜，伏不敢起。妇人曰：“吾元女也，子欲何问？”黄帝曰：
“小子欲万战万胜。”遂得战法焉。

《路史》：“蜀山氏激障雾于东维。”〈注〉东南障雾，冒者多死，
其病如疫而重剧，至七孔迸血，故南方有“大小法场”
之号。今越嶲有障气中之，有声著人，人死；著木，木折
曰“鬼隙”，本山障之气毒也。

《竹书》：“太甲七年，王潜出自桐，杀伊尹，天大雾三日，乃
立其子伊涉伊奋，命复其父之田宅而中分之。”
《云笈七签》：“甯先生者，古之神仙，常游兰沙，沙如细尘，
风吹成雾，泛泛而起，又有鱼鳖龙蛇飞于尘雾中《香案牍》：“王探师司马季主与人行，身散云雾，或屹立
平地，俄起崇山。”

《西京杂记》：“东海人黄公，少时为术，佩赤金刀，以绛缯
束发，立兴云雾。”

《十洲记》：汉武天汉中，西胡国献猛兽，使者曰：“猛兽生
昆仑，或生元圃，立起风云，吐嗽雾露。”

《云笈七签》：“张微子者，汉昭帝大匠张庆之女，不知何
郡人也。微子少好道，因得尸解去，在太元司命华阳
含真台，师东华玉妃，受服雾气之道。云雾是山泽水
火之华，金石盈气，久服之，能散形入空，与云雾合体。
微子修之，得其仙道也。”

《神仙传》：“栾巴为尚书郎，一旦天大雾，对坐不相见，失
巴所在。后问其故，乃是巴还成都，与亲故别也。”
《拾遗记》：“扶娄之国，其人善能机巧变化，异形改服，能
兴云起雾。”

蓬莱山东有郁夷国，时有金雾。诸仙说此上常浮转
低昂，有如山上架楼室，常向明以开户牖。及雾灭歇，
户皆向北。

《列仙传》：“沈羲者，吴郡人也，学道蜀中，与妻贾氏共载，
有三仙人著羽衣持节，以白玉板、青玉界、丹玉字授
羲，遂载升天。尔时大雾，雾解失其所在。”

《地镜图》：“玉之千岁者，行游诸国，其所居国必三日变
为日中之雾。”

《岭南异物志》：“南方有大鱼，声为雷，气为风，涎沫为雾。”
《九域志》：“小陇山，一名陇抵，其阪九迥，上者七日乃至。
南充碧落观神龙中，见黄云赤雾，蓊然翳前后。三日，
但闻斤斧之声，暨雾散云敛，有化宫出。”

《龙城录》：“蜀人思赵昱，顷之，见昱青雾中骑白马，从数
猎者，见于波面，扬鞭而过。”

《酉阳杂俎》：“大象百头，头有十牙，牙端有百浴池。顶有
山，名曰‘界庄严’。”鼻有河，如阎牟那河水散落世界为
雾。

《北梦琐言》：杨镳为江西推巡，属秋祭请祀大姑神，镳
预于此行。镳悦大姑偶容，有言谑浪。祭毕回州，而见
空中云雾，有一女子容质甚丽，俯就杨公为杨郎，云：
“家姊多蒙采顾，故来奉迎。”弘农惊怪，一月后仓卒而
卒。

《云笈七签》第五飞灵八方之术，当以立秋之日晡时
入室，西面向，冥目，内思白气郁郁如天之雾，从西南
上坤宫中来，覆满一室，内外晻冥。良久，白气化为麒
麟，对在我前。因叩齿三十六通，而微祝曰：“仰注元精，
吞咽黄华，身生飞羽，轻举登霞，游宴八宫，万万不俎。”
毕，便九咽气止，开目服符。修之五年，能昇八方。有难
之日，立于坤宫上，仰咽三十六气，左取今日辰上土
以自障，按如立秋之祝，思白气以自覆，则身化为雾
露，人不见也。

《睽车志》：“江南有人长七丈，名黄父。以鬼为饭，以雾露
为浆。